Norrhydro

Norrhydro Oy on yritys, joka on valmistanut hydrauliikkasylintereitä jo yli 35 vuotta. Yritys on erikoistunut vaativassa tuotantokäytössä olevan liikkuvan kaluston hydraulisylinterien suunnitteluun, valmistukseen ja huoltoon. Norrhydron globaali liikevaihto oli 20 miljoonaa euroa vuonna 2020, ja sillä on noin 142 työntekijää. 

Norrhydro Oy on käynnistänyt noin 15 miljoonan euron tuotantolaitoshankkeen, joka mahdollistaa tuotannon kapasiteetin kaksinkertaistamisen, kun kaikki suunnitelman mukaiset koneinvestoinnit on tehty. Projektin ensivaiheessa tuotantokapasiteetti kasvaa 30 % ja CO2-päästöt vähenevät jopa 20 % vuodessa nykyiseen tuotantolaitokseen verrattuna. Uusi tuotantolaitos rakennetaan Rovaniemen uudella teollisuusalueella sijaitsevalle tontille ja suunniteltu valmistuminen on keväällä 2022.

Norrhydro Oy on kehittänyt digitaalisen hydrauliikkajärjestelmän NorrDigi yhteistyössä Tampereen Yliopiston ja Volvo CE:n kanssa. Järjestelmä lisää tuottavuutta sekä samalla leikkaa merkittävästi polttoainekustannuksia ja CO2-päästöjä maanrakennuskoneissa. Kun uusi ratkaisu otetaan laajamittaisesti maanrakennustoimialalla käyttöön, se auttaa alaa saavuttamaan kestävän kehityksen tavoitteensa ja parantaa samalla koneiden suorituskykyä.  Uudet tuotantotilat tukevat merkittävästi NorrDigi-sarjavalmistuksen aloittamista. 

Yhtiö on 15.10.2021 allekirjoittanut Motiomax Oy:n osakkeita koskevan osakekauppasopimuksen, jonka mukaan yhtiö hankkii 51 prosenttia Motiomaxin osakkeista. Motiomax on suomalainen sähköisten liikeratkaisujen toimittaja, jonka energiatehokkaat ja öljyttömät tuotteet soveltuvat muun muassa sähköistyviin tuotantoautomaatioratkaisuihin ja liikkuviin työkoneisiin. Osakekaupan myötä Yhtiön tuotetarjonta sähkömekaanisten ratkaisujen osalta tulee vahvistumaan entisestään.

Norrhydro on jättänyt 19.11.2021 hakemuksen Nasdaq Helsinki Oy:lle yhtiön osakkeiden ottamiseksi kaupankäynnin kohteeksi Nasdaq First North Growth Market Finland -markkinapaikalle (”First North”). Yhtiön osakkeiden ensimmäiseksi kaupankäyntipäiväksi First Northissa on arvioitu 1.12.2021 edellyttäen, että yhtiön listalleottohakemus hyväksytään.

Historia  
 1985 – Norrhydron perustivat viisitoista entisen Rova-Tekno Ky:n työntekijää, jotka ostivat tasaosuuksin Rova-Teknon liiketoiminnan ja konekannan. Alkuvuosina valmistettiin hydraulisylinterien rinnalla myös nostimia ja nostinten kouria metsä- ja kaivosteollisuuteen. 
 1990-luku – Vienti laajeni Ruotsin lisäksi mm. Norjaan, Saksaan ja Kanadaan.
 1995 – Yritykselle myönnettiin Iso 9001 laatusertifikaatti yhtenä ensimmäisistä alan yrityksistä Suomessa. 
 2000-luku – Yhtiö keskittyi sylinterivalmistukseen ja luopui nostinliiketoiminnasta.
 2007 – Omistajuuden vaihdos, kun Norrhydron hallituksen puheenjohtaja Yrjö Trög ja neljä muuta norrhydrolaista ostivat yhtiön omistukseensa. Tällöin laadittiin myös uusi kasvustrategia, jonka myötä yritys koki muodonmuutoksen seuraavan kymmenen vuoden aikana.
 2008 – Yritys kehitti merkittävän innovaation NorrDigi, joka säästää energiaa hydrauliikkaa käyttävissä koneissa.
 2021 – Yritys listautui pörssiin.

Lähde:

Lähteet

Aiheesta muualla 
 Norrhydro LinkedInissä
 Norrhydro Youtubessa  
 Yrityksen verkkosivut

Suomalaiset yritykset
Suomalaiset First North -yhtiöt